**Scoil Lorcáin, Baile na Manach, Contae Bhaile Átha Cliath**

**Na Rialacháin (28) a ghabhann le Comhdhéanamh agus Imeachtaí Choiste na dTuismitheoirí**

**Ról an Choiste**

**Cuireann an Coiste le saol agus spiorad na scoile trí:-**

* **Imeachtaí cuí a reáchtáil a chuireann le saol sóisialta na scoile agus le spiorad chomhluadar na scoile**
* **Imeachtaí a reáchtáil chun aitheantas a thabhairt do na mór-chéimeanna i saol scoile ár bpáistí**
* **Áiseanna breise a chur ar fáil go díreach do dhaltaí na scoile**
* **Airgead a sholáthar don scoil i gcomhair áiseanna breise**
* **Airgead a bhailiú chun na gníomhaíochtaí thuasluaite a mhaoiniú trí shíntiúis dheonacha a lorg ó thuismitheoirí/chaomhnóirí dhaltaí na scoile agus trí imeachtaí thiomsú airgid a reáchtáil**
* **Aiseolas agus tuairimí a chur ar fáil do Bhord Bainistíochta na Scoile ar ghnóthaí scoile agus i leith cur chun cinn polasaithe scoile**
* **Breithiúnas a dhéanamh ar agus eolas a chur ar fáil maidir leis an éide scoile**
* **An Ghaeilge a chothú i measc chomhluadar na scoile**

**Rialacháin 1**

# Líon agus Ballraíocht an Choiste

## Ba cheart go mbeadh ar a laghad cúig bhall déag (15) tofa ar an gCoiste, is é sé bhall is fiche (26) an t-uasmhéid.

## Éireoidh gach ball as an gCoiste ag an gCruinniú Cinn Bhliana.

## Beidh sé de chead ag na baill a thoghtar, baill bhreise nach mó ná ceathrar (4) a chomhthoghadh.

## Is baill ex officio den Choiste iad ionadaithe na dTuismitheoiri/Caomhnóirí ar an mBord Bainistíochta, chomh maith le Cathaoirleach an Bhoird Bhainistíochta agus Príomhoide na scoile.

# Cruinniú Cinn Bhliana

## Tionólfar Cruinniú Cinn Bhliana na dTuismitheoirí agus na gCaomhnóirí i rith an téarma deiridh den scoilbhliain.

## Tabharfar fógra faoin gCruinniú Cinn Bhliana do thuismitheoirí ar a laghad coicís roimh ré.

## Ní bheidh an cruinniú cinn bhliana ar neamhéifeacht má ráiníonn, trí thimpist go mbíonn aon tuismitheoir nó aon chaomhnóir gan fógra an Chruinnithe d’fháil.

## Cruinniú príobháideach a bheidh sa Chruinniú Cinn Bhliana do thuismitheoirí agus do chaomhnóirí daltaí na scoile, agus dos na daoine seo leanas ar cuireadh:

1. Baill an Bhoird Bhainistíochta,
2. Iontaobhaithe na Scoile,
3. Aon duine eile ar mian leis an gCoiste cuireadh foirmeálta a thabhairt dó/di.

## Beidh cathaoirleach an Choiste ina C(h)eann comhairle ar an gCruinniú Cinn Bhliana agus ar aon Chruinniú Speisialta de na tuismitheoirí / caomhnóirí. Má bhíonn an Cathaoirleach as láthair, beidh Leas-Chathaoirleach an Choiste ina C(h)eann Comhairle ina (h) ionad; má bhíonn an Cathaoirleach agus an Leas-Chathaoirleach araon as láthair, beidh ar bhaill an Choiste a bheidh i láthair duine díobh féin a cheapadh mar Cheann Comhairle.

## Ní bheidh cead vótála ag an gcruinniú ag aon duine ach ag tuismitheoirí / caomhnóirí daltaí na Scoile.

## Más áil le héinne rún a mholadh le linn an Chruinnithe Cinn Bhliana, ní foláir dó/dí é chur i scríbhinn in ainm an mholtóra agus é a thabhairt don Rúnaí seacht lá (7) roimh an dáta a bheidh leagtha síos don chruinniú.

# Ainmniúcháin agus toghchán bhaill an Choiste

**3(a)**  Beidh toghchán bhaill an Choiste faoi réir na n-achtanna seo leanas:

* 1. Gan éinne a bheith i dteideal iarrthóirí d’ainmniú (iad féin nó duine eile), a chur chun tosaigh, ná vótáil sa toghchán, ach amháin tuismitheoirí agus caomhnóirí na ndaltaí a bheidh cláraithe ar rollaí na Scoile lá an toghcháin agus le ceithre seachtaine ar a laghad anuas go dtí an lá sin.
	2. Ní foláir ainm an iarrthóra a chur chun tosaigh ag an gCruinniú Cinn Bhliana.
	3. An vótáil do dhéanamh de réir chóras an vóta shimplí neamh-aistrithe.
	4. Má tá líon na n-iarrthóirí níos mó ná uas-líon bhaill an Choiste:
* Cuirfear an toghchán ar ceal
* Fanfaidh an Coiste a bhí ann go n-uige sin ina Choiste
* Tionólfar cruinniú speisialta dhá sheachtain níos déanaí nó, má thiteann sé sin lasmuigh den téarma deireanach den scoilbhliain, i rith an chéad 31 lá féilire den scoilbhlíain úr, agus
* Leanfar an próiseas atá leagthta amach i 3(b) thíos.

**3(b)** Ainmniúcháin agus toghchán bhaill an Choiste le bheith faoi réir na n-achtanna seo leanas:

1. Gan éinne a bheith i dteideal iarrthóirí d’ainmniú, ná cuidiú lena n-ainmniúcháin, ná vótáíl sa toghchán, ach amháin tuismitheoirí agus caomhnóirí na ndaltaí a bheidh cláraithe ar rollaí na Scoile lá an toghcháin agus le ceithre seachtaine ar a laghad anuas go dtí an lá sin.
2. Ní foláir gach iarrthóir d’ainmniú i scríbhinn, agus cuidiú leis sin i scríbhinn, agus a f(h)oirm ainmniúcháin a bheith sínithe ag an iarrthóir féin.
3. Ní foláir gach ainmniúcháin a chur chuig an Rúnaí i dtráth go bhfaighidh sé/sí é trí (3) lá ar a laghad roimh lá an Chruinnithe Speisialta.
4. Ní foláir triúr nach iarrthóirí sa toghchán a cheapadh mar scrúdaitheóirí chun an toghchán a riaradh.
5. Ní foláir páipéir bhallóide a thabhairt amach agus a bhailiú le linn an Chruinnithe Speisialta.
6. An vótáil a dhéanamh de réir chóras an vóta simplí neamh-inaistrithe.
7. Má bhíonn líon na vótaí a scríobhfar ar aon pháipéar ballóide níos mó ná líon na mball a bheidh le toghadh lá an toghcháin beidh an páipéar millte agus gan bhailíocht.

# Clár Gnó an Chruinnithe Cinn Bhliana

Clár Gnó an Chruinnithe Cinn Bhliana le bheith leagtha amach mar atá thíos:-

1. Miontuairiscí an Chruinnithe Cinn Bhliana dheireannaigh agus miontuairiscí aon Chruinnithe Speisialta a tionóladh idir an dá linn.
2. Comhfhreagras.
3. Tuarascáil an Rúnaí.
4. Tuarascáil ón mBord Bainistíochta.
5. Tuarascáil ón bPríomhoide.
6. Airgeadas agus Cuntais Iniúchta.
7. Fógraí rúin.
8. Cinneadh ar chomhlucht Cuntasóirí Faoi Chairt chun cuntaisí an Choiste a iniúchadh.
9. Aon ghnó eile.

# Céad Chruinniú an Choiste nua

##  É bheith mar dhualgas ar an té a bhí ina Rúnaí go n-uige sin cruinniú den Choiste nua a thionól roimh dheireadh na scoilbhliana.

## Le linn an chruinnithe seo, toghfaidh an Coiste Cathaoirleach, Leas-chathaoirleach, Rúnaí agus Cisteoir as measc a líon féin.

## Roimh dheireadh Méan Fómhair an bhliain chéanna cuirfear in iúl do na tuismitheoirí agus na caomhnóirí cé h-iad oifigigh an Choiste agus baill uile an Choiste.

# Oifigigh breise

Beidh cead ag an gCoiste daoine dá líon féin a cheapadh mar oifigigh bhreise de réir mar a shocróidh an Coiste ó uair go cheile.

# Quorum

Seachtar ball (7) is quorum do gach cruinniú den Choiste.

# Folúntais agus Quorum

Ní bheidh imeachtaí an Choiste gan feidhm de dheasca folúntais ná folúntas ina líon, ach amháin quorum a bheith i láthair.

# Líonadh folúntas

Is ceadmhach folúntas sa Choiste a líonadh trí chomhthoghadh ach fógra cuí ina thaobh a thabhairt do gach ball den Choiste roimh an gcruinniú ag a chomhtoghfar an ball nua. Ní bheidh folúntas ann ach sa chás go dtiteann líon an Choiste faoi bhun cúig bhall déag (15)iad siúd atá ainmnithe ag na tuismitheoirí agus na caomhnóirí ar an mBord Bainistíochta san áireamh.

# Minicíocht cruinnithe

Tionólfar cruinniú den Choiste dhá uair sa téarma , ar a laghad.

# Fógra cruinnithe

Tabharfaidh an Rúnaí fógra an chruinnithe mar aon le clár oibre do gach ball den Choiste ar a

laghad trí lá roimh gach cruinniú.

# Tinreamh na mball

Má tharlaíonn ball den Choiste a bheith as láthair gan chúis mhaith ó chruinnithe an Choiste i rith tréimhse ina dtionóltar trí chruinniú as a chéile, is féidir go n-iarrfar ar an duine sin éirí as an gCoiste.

# Éileamh ar Chruinniú

Tionólfar cruinniú faoi leith den Choiste aon uair a iarrfaidh cúigear (5) bhall den Choiste é ach an

t-iarratas sin a bheith i scríbhinn.

# Socrú Ceisteanna

Ag gach cruinniú socrófar gach ceist trí vóta agus is gá d’fhormhór na mball a bheith i láthair agus vóta a chaitheamh ar an gceist. Is ag baill tofa an Choiste amháin atá vóta.

# An Guth Réitigh

Má tharlaíonn vótáil chothrom, beidh an dara vóta ag an gCathaoirleach, éadhon, an guth réitigh.

# Cathaoirleach Sealadach

Má bhíonn an Cathaoirleach as láthair ó chruinniú, beidh an Leas-Chathaoirleach ina c(h)eann comhairle ina ionad; má bhíonn an Cathaoirleach agus an Leas-Cathaoirleach araon as láthair, ceapfaidh na baill a bheidh i láthair duine díobh féin mar chathaoirleach i gcomhair an chruinnithe sin, agus beidh lán-fheidhm an Chathaoirligh aige/aici siúd lena linn sin.

# Miontuairiscí

## Coimeádfar miontuairiscí gach cruinnithe i leabhar miontuairiscí faoi chúram an Rúnaí, agus is é an céad ghnó a dhéanfar ag gach gnáthchruinniú ná miontuairscí an chruinnithe roimhe sin mar aon le miontuairiscí aon chruinnithe speisialta a tionóladh idir an dá linn a léamh, a bhreathnú agus a shíniú. Cuirfear miontuairiscí gach cruinniú ar aghaidh chomh luath agus is féidir agus ar a laghad trí lá roimh dháta an chéad chruinnithe eile.

## I ndiaidh an Chruinnithe Cinn Bhliana cuirfidh an Rúnaí miontuairiscí an chruinnithe sin agus miontuairiscí gach cruinniú a tharla le linn don Choiste a bheith i bhfeidhm ar aghaidh chuig Rúnaí an Choiste nua.

## Coimeádfar cartlann de na miontuairiscí uilig a bhaineann le cruinnithe Choiste na dTuismitheoirí. Tá Rúnaí an Choiste freagrach as an gcartlann seo a choimeád.

## Cuirfear cóip de mhiontuairiscí aon chruinniú den Choiste ar fáil ar iarratas aon tuismitheoir nó caomhnóir laistigh d’am réasúnta – agus ar a dhéanaí roimh dháta an chéad chruinnithe eile den Choiste.

# Fochoistí

## Beidh sé de chumhacht ag an gCoiste fochoistí a chur ar bun agus na fochoistí sin a bheith faoi réir pé coinníollacha a leagfaidh an Coiste síos dóibh.

## Beidh gach fochoiste ar scor an lá roimh an chéad chruinniú den choiste nua.

## Beidh sé de chumhacht ag an gCoiste fochoiste ar bith dá chuid a scor uair ar bith.

## Féadfaidh an Coiste cead a thabhairt d’fhochoiste ar bith dá chuid airgead a bheith aige nó airgead a chaitheamh ar mhaithe le spriocanna faofa an fhochoiste sin.

## Ní bheidh cúntas bainc ina ainm féin ag aon fhochoiste ach mar fho-chúntas uimhrithe de chuntas bainc Choiste na dTuismitheoirí.

## Beidh cead ag gach fochoiste a rialacha imeachta féin a leagan síos a fhad is nach mbristear rialachán ar bith de na rialacháin seo.

## Tionólfaidh gach fochoiste cruinnite de réir mar is gá agus tabharfaidh siad tuairisc do Choiste na dTuismitheoirí ar chruinnithe agus imeachtaí dá gcuid.

## Beidh cead ag Cathaoirleach Choiste na dTuismitheoirí nó a (h) ionadaí a bheith i láthair ag aon chruinniú fochoiste.

# Cuntais Bainc

## Beidh cuntais bainc ag Coiste na dTuismitheoirí.

## Cuirfear gach cuid d’airgead an Choiste i gcuntais bhainc an Choiste.

## Cuirfear ráiteas reatha bainc ar na cuntais bainc faoi bhráid an Choiste ag gach cruinniú den Choiste.

## Cisteoir an Choiste atá freagrach as cuntais bainc an Choiste a riaradh go stuama.

# Caiteachas

## Beidh sé de dhualgas ar an gCoiste a mhaoin a lámhseáil go stuama. Cinnfidh an Coiste ar chaiteachas cuí chun a ról a chomhlíonadh agus ceadófar don chisteoir íocaíochtaí a dhéanamh.

## Tá gá le vóta tromlach maidir le cinneadh i leith caiteachas mhaoin an Choiste. An t-aon eisceacht a bheidh le seo ná méid mionairgid ar chinneadh faoi leith don Choiste le caitheamh ó mhí go mí agus a ndéanfar tuairisc air ag gach cruinniú den Choiste.

## I gcás go bhfuil caiteachas mór caipitil le caitheamh ní mór don Choiste dhá mheastacháin ar a laghad a fháil.

# Síntúis Teaghlaigh

## Féadfaidh Coiste na dTuismitheoirí síntiús deonach a lorg ó gach teaghlach atá ag freastal ar an Scoil chun cabhrú le híoc as aon chaiteachas a aontaíonn Coiste na dTuismitheoirí leis.

## Déanfar cinneadh i leith méid an tsíntúis dheonaigh ag Cruinniú Choiste na dTuismitheoirí.

# Cuntais airgeadais

Rachaidh cuntais airgeadais bhliantúil an Choiste faoi lámha na gcuntasóirí faoi chairt, a bheidh neamhspleách ar an gCoiste, ar chinneadh de réir Rialacháin 4viii d’fhonn a n-iniúchta agus cuirfear faoi bhráid an Chruinnithe Cinn Bhliana iad.

# Síniú Seiceanna

Ní bheidh cead ach ag triúr seiceanna a shíniú in ainm an Choiste, is iad Cisteoir an Choiste, Cathaoirleach an Choiste agus ball eile den Choiste a bheidh ainmnithe chuige sin ag baill an Choiste. Ní mór do gach seic a bheith sínithe ag beirt den triúr sin.

# Stiúriú na Scoile

Níl aon fheidhm ag an gCoiste le stiúriú na Scoile féin.

# Cruinniú speisialta

## Más áil le héinne tairiscint a chur faoi bhráid na dtuismitheoirí agus na gcaomhnóirí ní mór í a dhéanamh i bhfoirm fógra rúin sínithe ag seachtar (7) ball den Choiste nó ag caoga (50) idir tuismitheoirí agus caomhnóirí : an fógra rúin sin a thabhairt don Rúnaí, agus é a bheith ina dhualgas airsean cruinniú speisialta a thionól.

## Tionólfaidh an Rúnaí Cruinniú Speisialta de na tuismitheoirí agus na caomhnóirí ag tabhairt fógra seacht (7) lá, ar a laghad maraon le téacs an rúin nó na rúin, do gach duine acu, chun go vótáilfidh siad ar an dtairiscint.

## Ní bheidh aon ábhar eile ar chlár an Chruinnithe seachas an rún nó na rúin seo.

## Ní bheidh sé de chead ag an gCruinniú aon ábhar seachas an rún nó na rúin a bheidh ar an gclár nó aon leasú a mholfar, a phlé.

## Ní bheidh sé de chead ag an gCruinniú aon chinneadh a thógáil seachas vótáil ar an rún nó na rúin, nó leasuithe a dhéanamh orthu.

# Leasú na Rialacha

## Más áil na Rialacha seo nó aon chuid díobh a athrú nó a leasú caithfear tairiscint dá réir a dhéanamh i bhfoirm fógra rúin don Chruinniú Cinn Bhliana nó fógra rúin i gcomhar Cruinnithe Speisialta mar atá leagtha amach i Rialachán (25) thuas.

## Pléifidh an Coiste leis an tairiscint mar fhógra rúin nó rún i gcomhair Cruinnithe Speisialta.

## Sa chás go dtionólfar Cruinniú Speisialta, ní bheidh aon ábhar eile ar chlár an Chruinnithe seachas an rún nó na rúin seo.

### Ní bheidh sé de chead ag an gCruinniú aon ábhar seachas an rún nó na ruin a bheidh ar an gclár a phlé.

### Ní bheidh sé de chead ag an gCruinniú aon chinneadh a thógaint seachas vótáil ar an rún nó na rúin mar a bheidh molta gan aon leasú a bheith déanta air nó orthu.

### Má ghlacann dhá thrian, ar a laghad, de na tuismitheoirí agus caomhnóirí a bheidh i láthair agus a vótálfaidh, le haon tairiscint, beidh sé i bhfeidhm agus leasófar na Rialacháin seo dá réir.

# Athbhreithniú

Beidh sé de dhualgas ar Choiste na dTuismitheoirí na Rialacháin seo a athbhreithniú go rialta agus ar a laghad uair amháin gach trí bhliain.

# Teacht i bhFeidhm

Tiocfaidh na Rialacháin seo i bhfeidhm ón gCruinniú Cinn Bliana nó Cruinniú Speisialta a thionólfar roimh dheireadh na scoilbhliana 2011/2012 agus iad a bheith i bhfeidhm go dtí go n-athrófar nó go leasófar iad de réir Rialachán 26 thuas.

*Críoch*